b'\n_START_ARTICLE_\nManastir Rakovica\n_START_PARAGRAPH_\nManastir Rakovica je manastir Srpske pravoslavne crkve, u okviru Beogradsko-karlova\xc4\x8dke arhiepiskopije, smje\xc5\xa1ten u beogradskom naselju Rakovica. Posve\xc4\x87en je arhan\xc4\x91elima Mihaelu i Gabrijelu._NEWLINE_Osnivanje manastira se, po narodnoj predaji, ve\xc5\xbee za srpske kraljeve Stefana Dragutina i Stefana Uro\xc5\xa1a II., no prema suvremenim dokumentima to je dovedno u pitanje. Manastir se spominje 1502. u putopisu Feliksa Petan\xc4\x8di\xc4\x87a \xe2\x80\x9eRanauicence monasterium\xe2\x80\x9c, a kasnije se spominje i u turskim izvorima. Tijekom 16. stolje\xc4\x87a manastir je, s tada\xc5\xa1nje lokacije u okolici sela Rakovica, premje\xc5\xa1tan na lokaciju na kojoj se sada nalazi. Manastir je bio i razoren tijekom turskog pohoda na Be\xc4\x8d 1592. godine. Zbog \xc4\x8destih je plja\xc4\x8dki manastir premje\xc5\xa1tan na skrovitija mjesta, bli\xc5\xbee \xc5\xa1umi, \xc5\xa1to mu je i sada\xc5\xa1nja lokacija. Manastir je nakon toga jo\xc5\xa1 dva puta stradao. Prvi put tijekom Austrijsko-turskog rata (1737.-1739.), a drugi put u razdoblju 1788.-1790._NEWLINE_U manastiru je sahranjen Todor, sin Milo\xc5\xa1a Obrenovi\xc4\x87a, zbog \xc4\x8dega je Milo\xc5\xa1 pru\xc5\xbeao veliku podr\xc5\xa1ku njegovoj obnovi tijekom svoje vladavine, a kasnije i njegov sin, Mihailo Obrenovi\xc4\x87. Jedan od dijelova manastira se zove po Milo\xc5\xa1evoj supruzi Ljubici (\xe2\x80\x9eLjubi\xc4\x8din konak\xe2\x80\x9c). U manastiru je sahranjen i Vasa \xc4\x8carapi\xc4\x87, jedan od vo\xc4\x91a Prvog srpskog ustanka. Biv\xc5\xa1i srpski patrijarh Dimitrije sahranjen je u ovom manastiru 1930. godine, a i srpski patrijarh Pavle je izrazio \xc5\xbeelju da se njegovo tijelo polo\xc5\xbei u ovaj manastir, \xc5\xa1to mu je i ispunjeno.'